અંગ્રેજીમાં વૃદ્ધને સમજાવે એવો એક આભિજાત્યથી ભરેલો શબ્દ છે, એ છે, ‘એજીંગ ગ્રેસફુલી’. આ લોકો મઝાના હોય છે. અનુભવનો ઓડકાર તમે સાંભળી શકો. એમનામાં મદદ કરવાની પાંખો ફૂટી હોય છે કારણ કે એ સ્પર્ધાના ગંદવાડથી ઉપર ઊઠેલા હોય છે, વાંચનથી લથબથ આંખો ગજબનું બોલતી હોય છે, એમના માટે પ્રેમ છુપાવવો અઘરો હોય છે. આવા વૃદ્ધો તીર્થ સમા હોય છે. એમને નવા જગત વિશે જાણવું હોય છે, ટીવીને એક મિત્ર બનાવી શકે છે, કમ્પ્યુટરની શેરીમાં એ સંતાકૂકડી રમી શકે છે. આવા વૃદ્ધો જે સભામાં ના હોય તે સભામાં જવું નહીં. કારણ સભા પહેલાં કે પછી આ વૃદ્ધો તમને કશુંક વહેંચતા હોય છે, એ જ આ પૃથ્વીનું અમૃત છે. યાદ આવે છે, ઉમાશંકર જે ગાઈ ઊઠેલા, "મળ્યાં વર્ષો તેમાં અમૃત લઈ આવ્યો અવનીનું....